Helge Sander (V), 2010-01-13:
Først og fremmest tak for en næsten fuldstændig tilslutning til dette forslag.
Jeg har naturligvis noteret mig de spørgsmål og de indsigelser, der er kommet også fra den sidste ordfører, men det er netop derfor, vi har en udvalgsbehandling, nemlig for at vi kan få besvaret de spørgsmål, der måtte være, og også få inkorporeret de bidrag, der måtte kunne gøre det endnu bedre.
For jeg vil helt i forlængelse af det, som flere har sagt undervejs her i debatten, gerne være med til at erkende, at det her forslag selvfølgelig ikke løser det ledighedsproblem, vi har på dette område; selvfølgelig gør det ikke det.
Men det er så afgjort et bidrag, som jeg både håber og tror kan være med til at sikre, at så mange som muligt inden for målgruppen får mulighed for at supplere deres uddannelse med nye kompetencer, som giver den enkelte bedre jobmuligheder og begrænser risikoen for ledighed.
Der er selvfølgelig også kort tid til, men vi har været enige om, at det er nu, problemet er der, og derfor træder lovforslaget forhåbentlig – det håber jeg vi kan nå – i kraft den 1. februar.
Så er det jo således, at det i starten primært bliver det, man kan kalde hyldevarer, som vil blive tilbudt fra uddannelsesinstitutionerne, men efterhånden kan det selvfølgelig blive udviklet, og der vil også blive foretaget en justering og revision, når det halve år er gået.
Men det her med vejledning er, som flere ordførere har været inde på, bl.a. hr. Jesper Langballe, selvfølgelig også helt centralt.
For det er jo helt afgørende for at få det oplyst over for de studerende, at det, kan man sige, ikke blot er inde på uddannelse.dk, UddannelsesGuiden, men at man også på de enkelte universiteter sørger for at udbrede kendskabet til den her nye ordning.
Og det er klart, at vores nye karrierecenter, som efterhånden er kommet godt i gang på langt de fleste af vores 11 universiteter, kan bidrage til, at vi dels får gjort opmærksom på muligheden, dels får givet den nødvendige hjælp.
For det er jo her som på så mange andre områder sådan, at der, når vi taler om springet fra universitetet ud på arbejdsmarkedet, er et stort, stort behov for en endnu bedre vejledning end det, der hidtil har været gældende.
Det har vi også bidraget med på forskellig vis, også økonomisk, gennem de seneste år.
Apropos økonomi er det også rigtigt, som der er flere ordførere der har nævnt, at det i de situationer, hvor man ikke får forløbet til at hænge præcis sammen, så der bliver et hul, indtil man kommer i gang med det her opkvalificeringsforløb, er klart, at jo tættere samarbejdet er mellem den studerende eller den, der nu bliver færdig med sit studium, og universitetet, jo større er sandsynligheden for, at der ikke opstår et sådant hul.
Men det kan selvfølgelig ikke udelukkes, især ikke i starten, og der må man sige, at det selvfølgelig er sådan som i alle andre sammenhænge, når man skifter fra den ene uddannelse til den anden, at der er forskellige muligheder.
I værste fald, kan man sige, kan kontanthjælp i det øjeblik, hvor der er et så langt forløb, at man ligefrem kan tale om, at det er et ubrudt uddannelsesforløb, selvfølgelig komme i betragtning.
Men jeg synes, vi i allerhøjeste grad må appellere til, at universiteterne sikrer, at de her forløb er gjort klar, så der ikke bliver et hul for den studerende.
Men ellers vil jeg sige tak for, at der i hvert fald var et par ordførere, som gav tilsagn om, at vi kan få det her lovforslag igennem Folketinget så hurtigt, at vi kan få det gjort klar til den 1. februar, som der står i lovforslaget.
For vi er jo alle, kunne jeg høre i de forskellige ordførertaler, enige om, at der er et stort behov for, at det her initiativ kan iværksættes hurtigst muligt.